b'\n_START_ARTICLE_\nRubens Barrichello\n_START_SECTION_\nBiografija\n_START_PARAGRAPH_\nBarrichello gim\xc4\x97 San Paulo mieste, Brazilijoje. Jo t\xc4\x97vas ir d\xc4\x97d\xc4\x97 tur\xc4\x97jo tok\xc4\xaf pat\xc4\xaf vard\xc4\x85 \xe2\x80\x93 Rubensas. Taip pat sutampa Barichello ir t\xc4\x97vo gimimo dienos \xe2\x80\x93 gegu\xc5\xbe\xc4\x97s 23. Rubens\xc4\x85 Barrichello da\xc5\xbenai vadina Rubinho (portugali\xc5\xa1kai ma\xc5\xbeas Rubensas), tai ir tapo jo pravarde._NEWLINE_Barrichello yra ved\xc4\x99s \xc5\xbemon\xc4\x85 Silvan\xc4\x85 ir turi du s\xc5\xabnus \xe2\x80\x93 Eduardo (g. 2001 m.) ir Fernando (g. 2005 m.)._NEWLINE_Prie\xc5\xa1 i\xc5\xa1vykdamas \xc4\xaf Europ\xc4\x85 1990 m. kovoti su Lotus Formula Vauxhall \xc4\x8dempionate, jis penkis kartus tapo savo \xc5\xa1alies karting\xc5\xb3 \xc4\x8dempionu. Jau pirmaisiais metais laim\xc4\x97jo \xc4\x8dempionat\xc4\x85 ir po to i\xc5\xa1 karto per\xc4\x97jo \xc4\xaf British Formula 3 \xc4\x8dempionat\xc4\x85. Jo metu nugal\xc4\x97jo David\xc4\x85 Coulthard\xc4\x85. 1992 m. jis u\xc5\xbe\xc4\x97m\xc4\x97 tre\xc4\x8di\xc4\x85j\xc4\x85 viet\xc4\x85 Formula 3000 serijoje ir 1993 m. b\xc5\xabdamas 21 m. startavo Formul\xc4\x97s 1 Jordan ekipoje.\n_START_SECTION_\nJordan (1993\xe2\x80\x931996)\n_START_PARAGRAPH_\nBarrichello startas Formul\xc4\x97je 1 buvo \xc4\xafsp\xc5\xabdingas. Savo tre\xc4\x8diose lenktyn\xc4\x97se Europos GP jis labai dr\xc4\x97gnose lenktyn\xc4\x97se jis startavo 12 vietoje, ta\xc4\x8diau jau pirmo rato pabaigoje buvo 4-tas. V\xc4\x97liau jis pakilo \xc4\xaf tre\xc4\x8di\xc4\x85j\xc4\x85 viet\xc4\x85, aplenk\xc4\x99s Damon\xc4\x85 Hill\xc4\x85 ir Alain\xc4\x85 Prost\xc4\x85, ta\xc4\x8diau nebaig\xc4\x97 lenktyni\xc5\xb3 d\xc4\x97l kuro problem\xc5\xb3. Tais metais jo Jordan bolido patikimumas buvo itin silpnas, tad jis sugeb\xc4\x97jo baigti tik kelias lenktynes._NEWLINE_1994 m. sezon\xc4\x85 Rubensas prad\xc4\x97jo puikiai fini\xc5\xa1uodamas ketvirtas Brazilijoje ir tre\xc4\x8dias Ramiojo vandenyno GP. Ta\xc4\x8diau tre\xc4\x8dias GP San Marine susiklost\xc4\x97 labai blogai \xe2\x80\x93 per penktadienio treniruotes brazilas atsitrenk\xc4\x97 \xc4\xaf saugos sienel\xc4\x99 ir prarado s\xc4\x85mon\xc4\x99, kai lie\xc5\xbeuvis u\xc5\xbeblokavo kv\xc4\x97pavimo takus. Tose pa\xc4\x8diose lenktyn\xc4\x97se \xc5\xbeuvo kitas brazilas \xe2\x80\x93 Rubenso draugas Ayrtonas Senna, o per kvalifikacij\xc4\x85 \xe2\x80\x93 austras Rolandas Racenbergeris (D\xc4\x97l \xc5\xa1i\xc5\xb3 trij\xc5\xb3 nelami\xc5\xb3 tas savaitgalis vadinamas Juoduoju savaitgaliu). Nepaisant \xc5\xa1i\xc5\xb3 tragi\xc5\xa1k\xc5\xb3 \xc4\xafvyki\xc5\xb3 Rubensas sugeb\xc4\x97jo atsitiesti ir lenktyniavo s\xc4\x97kmingai. Jis peln\xc4\x97 Pole pozicij\xc4\x85 Belgijoje, taip pat lyderiavo Portugalijos GP metu. Sezon\xc4\x85 jis baig\xc4\x97 6 vietoje su 19 ta\xc5\xa1k\xc5\xb3, aplenkdamas savo komandos draug\xc4\x85 Eddie Irvine\xe2\x80\x99\xc4\x85, kuris surinko 6 ta\xc5\xa1kus._NEWLINE_1995 m. sezono geriausiu rezultatu buvo antroji vieta Kanados GP, ta\xc4\x8diau Jordan bolid\xc4\x85 ir v\xc4\x97l kamavo patikimumo problemos. Sezon\xc4\x85 jis baig\xc4\x97 11-tas su 11 ta\xc5\xa1k\xc5\xb3 ir v\xc4\x97l auk\xc5\xa1\xc4\x8diau u\xc5\xbe Irvine\xe2\x80\x99\xc4\x85._NEWLINE_1996 m. v\xc4\x97l buvo tikimasi ger\xc5\xb3 Jordan rezultat\xc5\xb3, nes komanda pasira\xc5\xa1\xc4\x97 sutart\xc4\xaf su nauju varikli\xc5\xb3 tiek\xc4\x97ju Peugeot. Kelet\xc4\x85 kart\xc5\xb3 Rubensas buvo arti podiumo, fini\xc5\xa1uodamas ketvirtas Argentinos ir Did\xc5\xbeiosios Britanijos GP. Ta\xc4\x8diau gale sezono brazilas nesutar\xc4\x97 su komandos vadovybe ir pasira\xc5\xa1\xc4\x97 nauj\xc4\x85 sutart\xc4\xaf su naujai sukurta Stewart ekipa.\n_START_SECTION_\nStewart (1997\xe2\x80\x931999)\n_START_PARAGRAPH_\nPirmieji ekipos metai Formul\xc4\x97je 1 buvo labai sunk\xc5\xabs. Barrichello sugeb\xc4\x97jo fini\xc5\xa1uoti tik trejose lenktyn\xc4\x97se, i\xc5\xa1 kuri\xc5\xb3 tik vienose peln\xc4\x97 ta\xc5\xa1kus \xe2\x80\x93 u\xc5\xbe\xc4\x97m\xc4\x99s antr\xc4\x85 viet\xc4\x85 Monako GP jis sezon\xc4\x85 baig\xc4\x97 13-oje vietoje._NEWLINE_Kiti metai taip pat nebuvo labai s\xc4\x97kmingi ekipai \xe2\x80\x93 dvi penktos vietos leido brazilui surinkti 4 ta\xc5\xa1kus ir sezon\xc4\x85 baigti 12-oje vietoje._NEWLINE_Geriausi metai su Stewart Rubensui buvo 1999. Tris kartus fini\xc5\xa1avus ant tre\xc4\x8diosios podiumo vietos, leido brazilui surinkti 21 ta\xc5\xa1k\xc4\x85 ir b\xc5\xabti 7 vietoje. Sezono metu brazil\xc4\x85 pasteb\xc4\x97jo Ferrari ekipos vadovas Jean\xe2\x80\x99as Todt\xe2\x80\x99as, tad sezono pabaigoje Barrichello pasira\xc5\xa1\xc4\x97 sutart\xc4\xaf su ital\xc5\xb3 ekipa.\n_START_SECTION_\nFerrari (2000\xe2\x80\x932005)\n_START_PARAGRAPH_\nSavo debiutiniame sezone su ital\xc5\xb3 komanda Rubensas peln\xc4\x97 savo pirm\xc4\x85j\xc4\x85 karjeros pergal\xc4\x99 Vokietijos GP. \xc5\xa0ios pergal\xc4\x97s brazilas siek\xc4\x97 net 7 metus ir tapo ilgiausiai iki pirmosios pergal\xc4\x97s lenktyniavusiu pilotu. Ant podiumo brazilas kop\xc4\x97 net 8 kartus ir tai jam pad\xc4\x97jo b\xc5\xabti 4 sezono pabaigoje po Michael Schumacher, David Coulthard ir Mika Hakkinen._NEWLINE_Kitais metais ant podiumo brazilas buvo dar daugiau \xe2\x80\x93 10 kart\xc5\xb3. Sezon\xc4\x85 jis baig\xc4\x97 tre\xc4\x8dias su 56 ta\xc5\xa1kais._NEWLINE_2003 m. jis peln\xc4\x97 dar dvi savo pergales ir pad\xc4\x97jo savo ekipai ir komandos draugui tapti \xc4\x8dempionais, surink\xc4\x99s 65 ta\xc5\xa1kus ir b\xc5\xabdamas 4-tas._NEWLINE_2004 m. buvo Ferrari dominavimo sezonas, tad ir iki \xc5\xa1iol tai buvo pats s\xc4\x97kmingiausias sezonas Barrichello karjeroje. I\xc5\xa1 18 GP jis tik 4 kartus nelipo ant apdovanojim\xc5\xb3 pakylos, o du kartus \xc5\xa1vent\xc4\x97 pergales. Sezono pabaigoje jis tur\xc4\x97jo 114 ta\xc5\xa1k\xc5\xb3 ir nusileid\xc4\x99s tik \xc4\x8dempionu tapusiam Michaeliui Schumacheriui buvo antras._NEWLINE_Kitame sezone Ferrari ekipa kent\xc4\x97jo nuo padang\xc5\xb3 taisykli\xc5\xb3 pakeitimo. Italai naudojo Bridgestone padangas, kurios \xc5\xbeenkliai nusileisdavo lenktyn\xc4\x97se nuo konkurent\xc5\xb3 Michelin. Sezone geriausi pasiekimai buvo dvi antros vietos Australijoje ir JAV GP, kuriame dalyvavo tik Bridgestone padangas naudojan\xc4\x8dios komandos. Sezon\xc4\x85 jis baig\xc4\x97 su 38 ta\xc5\xa1kais 8-oje vietoje. Tai buvo blogiausias jo sezonas su Scuderia Ferrari.\n_START_SECTION_\nHonda (2006\xe2\x80\x932008)\n_START_PARAGRAPH_\n2005 m. pabaigoje brazilas prane\xc5\xa1\xc4\x97, kad paliks Ferrari ekip\xc4\x85 ir pereis \xc4\xaf Honda komand\xc4\x85._NEWLINE_Jo laimingas numeris yra 11, nes jo karto numeris, kai jis laim\xc4\x97jo savo pirmas lenktynes buvo toks pat, tad ir Honda ekipoje jam pavyko gauti 11-t\xc4\x85 numer\xc4\xaf._NEWLINE_Debiutinis sezonas su Honda ekipa klost\xc4\x97si sunkiai. Kaip teig\xc4\x97 pats brazilas, naujasis bolidas neatitiko jo vairavimo stiliaus, ypa\xc4\x8d kalbant apie stabdym\xc4\x85, tod\xc4\x97l jis da\xc5\xbenai nusileisdavo savo komandos draugui Jenson\xe2\x80\x99ui Button\xe2\x80\x99ui. Sezone jis du kartus fini\xc5\xa1avo ketvirtoje vietoje (Monake ir Vengrijoje). Sezon\xc4\x85 brazilas baig\xc4\x97 septintoje vairuotoj\xc5\xb3 \xc4\xafskaitos vietoje su 30 ta\xc5\xa1k\xc5\xb3, 26 ma\xc5\xbeiau, nei surinko Button\xe2\x80\x99as._NEWLINE_2007 m. sezonas Honda ekipai buvo tragi\xc5\xa1kas. D\xc4\x97l bolido grei\xc4\x8dio stokos Barrichello geriausias rezultatas sezone buvo devintoji vieta Did\xc5\xbeiosios Britanijos GP. Sezono pabaigoje jis buvo 20 vietoje, atsilik\xc4\x99s nuo toki\xc5\xb3 silpnesni\xc5\xb3 komand\xc5\xb3 pilot\xc5\xb3 kaip Takuma Sato su Super Aguri ir Adrian\xe2\x80\x99o Sutil\xe2\x80\x99o su Spyker._NEWLINE_Pirmuosius savo ta\xc5\xa1kus 2008-\xc5\xb3j\xc5\xb3 sezone brazilas peln\xc4\x97 Monake \xe2\x80\x93 6 vieta. Po to vykusiose lenktyn\xc4\x97se Kanadoje jis fini\xc5\xa1avo septintas. Did\xc5\xbeiosios Britanijos GP, kuris vyko permainingomis oro s\xc4\x85lygomis, pasinaudoj\xc4\x99s gera taktika brazilas po trej\xc5\xb3 met\xc5\xb3 pertraukos fini\xc5\xa1avo ant podiumo tre\xc4\x8dioje vietoje. Ta\xc4\x8diau po \xc5\xa1io etapo daugiau ta\xc5\xa1k\xc5\xb3 brazilas sezone nepeln\xc4\x97 ir baig\xc4\x97 sezon\xc4\x85 14 vietoje su 11 ta\xc5\xa1k\xc5\xb3.\n_START_SECTION_\nBrawn GP (2009)\n_START_PARAGRAPH_\nPo 2008 m. sezono Honda ekipa susid\xc5\xabr\xc4\x97 su rimtais finansiniais sunkumais ir nutar\xc4\x97 pasitraukti i\xc5\xa1 Formul\xc4\x97s 1. Likus ma\xc5\xbeiau nei m\xc4\x97nesiui iki naujojo sezono prad\xc5\xbeios ekip\xc4\x85 i\xc5\xa1gelb\xc4\x97jo buv\xc4\x99s jos vadovas Rossas Brawnas, kuris perpirko ekip\xc4\x85 i\xc5\xa1 japon\xc5\xb3 ir j\xc4\x85 pervadino \xc4\xaf Brawn GP._NEWLINE_Jau pirmose 2009-\xc5\xb3j\xc5\xb3 Formul\xc4\x97s 1 sezono lenktyn\xc4\x97se Australijoje Rubensas tiek kvalifikacijoje, tiek dramati\xc5\xa1kose lenktyn\xc4\x97se liko antras ir \xc4\xafrod\xc4\x97, kad tur\xc4\x97damas greit\xc4\x85 bolid\xc4\x85 yra paj\xc4\x97gus kovoti d\xc4\x97l auk\xc5\xa1\xc4\x8diausi\xc5\xb3 pozicij\xc5\xb3. Brazilas sezono pabaigoje buvo 3 vietoje su 77 ta\xc5\xa1kais.\n_START_SECTION_\nWilliams (2010\xe2\x80\x932011)\n_START_PARAGRAPH_\n2009 m. lapkri\xc4\x8dio 2 d. Williams komanda patvirtino, kad kit\xc4\x85met ekipoje lenktyniaus R. Barrichello ir naujokas Nico H\xc3\xbclkenberg. Lenktyninink\xc5\xb3 \xc4\xafskaitoje brazilas u\xc5\xbe\xc4\x97m\xc4\x97 10 viet\xc4\x85, o i\xc5\xa1kart po sezono pabaigos komanda patvirtino, kad jis lenktyniaus ir 2011 m._NEWLINE_2011 m. sezonas buvo visi\xc5\xa1kas nusivylimas tiek Williams ekipai, tiek jos lenktynininkams. Brazilas tik du kartus sugeb\xc4\x97jo fini\xc5\xa1uoti ta\xc5\xa1k\xc5\xb3 zonoje - 9 vietose. Surink\xc4\x99s 4 ta\xc5\xa1kus R. Barrichello u\xc5\xbe\xc4\x97m\xc4\x97 17 viet\xc4\x85 galutin\xc4\x97je \xc4\xafskaitoje. Po sezono komanda neprat\xc4\x99s\xc4\x97 sutarties su brazilu, o jis nutar\xc4\x97 lenktyniauti IndyCar \xc4\x8dempionate JAV.'